text: Kom helt tæt på en katastrofe
  30 april 2016 kl. 06.39
  Prøv en masse udstyr, se udrykningskøretøjer i alle størrelser og lær, hvad du kan gøre, hvis Danmark rammes af større storme eller skybrud. 
  Er du fascineret af bål og brand så er lørdag en rigtig god dag, når Beredskabsstyrelsens Teknisk Skole i Tinglev slår portene op til Åbent hus.
  
  Her kan gæsterne blandt andet prøve at klippe i en bil med hydraulisk værktøj, betjene avanceret redningsgrej til brug i hele verden og meget andet. Dagen er både for børn og vokse, og ved alle aktiviteter er der uddannet personale og relevant sikkerhedsudstyr.
  Næsten alt katastrofeberedskabets materiel er repræsenteret. F.eks. det elektroniske søgeudstyr, der kan finde overlevende i sammenstyrtede bygninger, behandlingspladser beregnet til mange tilskadekomne og det landsdækkende SINE-radiosystem og termiske kameraer.
  Beredskabsstyrelsens Tekniske Skole har 60 års jubilæum og der er åbent fra kl. 10-14.
  
  